b'\n_START_ARTICLE_\nRollo\n_START_PARAGRAPH_\nRollo tai Rolf, ranskaksi Rollon, (noin 847\xe2\x80\x93932) oli viikinkip\xc3\xa4\xc3\xa4llikk\xc3\xb6, jonka alkuper\xc3\xa4 on h\xc3\xa4m\xc3\xa4r\xc3\xa4n peitossa. Rollo on latinalaistettu ja Rolf nykyaikaistettu muoto germaanisesta nimest\xc3\xa4, jonka muinaisnorjankielinen kirjoitusmuoto oli Hr\xc3\xb3lf. _NEWLINE_Saagojen mukaan Rollo l\xc3\xa4hti Harald Kaunotukan hallitsemasta Norjasta, koska halusi olla oma herransa. H\xc3\xa4n purjehti ry\xc3\xb6st\xc3\xb6retkille Skotlantiin, Englantiin ja Flanderiin. Rollon johtama tanskalaisarmeija hy\xc3\xb6kk\xc3\xa4si Ranskaan 900-luvun alussa, ja asettui pysyv\xc3\xa4mmin Seine-joen alueelle. Ranskan kuningas Kaarle Yksinkertainen onnistui torjumaan Rollon Pariisin piirityksen ja l\xc3\xb6i t\xc3\xa4m\xc3\xa4n my\xc3\xb6hemmin Chartresin l\xc3\xa4hist\xc3\xb6ll\xc3\xa4. Kaarle teki sen j\xc3\xa4lkeen Rollon kanssa sopimuksen, jossa Rollo sai l\xc3\xa4\xc3\xa4nityksekseen maa-alueen Neustriasta sill\xc3\xa4 ehdolla, ett\xc3\xa4 h\xc3\xa4n lopettaisi ry\xc3\xb6stelyn ja puolustaisi Seinen suuta muita viikinkej\xc3\xa4 vastaan. Rollosta tuli alueen herttua, ja sit\xc3\xa4 alettiin sittemmin kutsua Normandiaksi, pohjanmiesten maaksi, ja Rolloa ja h\xc3\xa4nen miehi\xc3\xa4\xc3\xa4n normanneiksi. Rollo luovutti herttuakunnan hallinnon pojalleen William I:lle vuonna 927. Rollo kastettiin 912, mutta h\xc3\xa4nen sanotaan silti kuolleen pakanana._NEWLINE_My\xc3\xb6hemmin saagat yhdistiv\xc3\xa4t Rollon norjalaistaustaiseen viikinkip\xc3\xa4\xc3\xa4llikk\xc3\xb6\xc3\xb6n nimelt\xc3\xa4 Gengu-Hr\xc3\xb3lf eli K\xc3\xa4velij\xc3\xa4-Rolf. T\xc3\xa4t\xc3\xa4 nime\xc3\xa4 selitt\xc3\xa4m\xc3\xa4\xc3\xa4n syntyi tarina, jonka mukaan Rollo oli ollut liian iso ratsastaakseen hevosella. K\xc3\xa4velij\xc3\xa4-Rolfia pidet\xc3\xa4\xc3\xa4n historiallisena hahmona, mutta ei ole varmaa oliko h\xc3\xa4n todella sama henkil\xc3\xb6 kuin Normandian l\xc3\xa4\xc3\xa4ninhaltija Rollo, vai onko kyseess\xc3\xa4 1100- ja 1200-lukujen skandinaavisten historiankirjoittajien erehdys._NEWLINE_Vilhelm Valloittaja polveutuu suoraan Rollosta ja Britannian nykyinenkin kuninkaallinen perhe on siten h\xc3\xa4nelle et\xc3\xa4ist\xc3\xa4 sukua.'